**EELNÕU**

17.09.2024

|  |
| --- |
|  |

**Põllumajandusloomade aretuse seaduse täiendamise seadus**

Põllumajandusloomade aretuse seadusestehakse järgmised muudatused:

**1)** seadust täiendatakse 21. peatükiga järgmises sõnastuses:

„**21. peatükk**

**Hobuslased**

**§ 111. Hobuslaste võistlus**

Hobuslaste võistlus käesoleva seaduse tähenduses on hobuslastega peetav võistlus, sealhulgas:

1) võidusõit;

2) takistussõit;

3) kolmevõistlus;

4) koolisõit;

5) rakendivõistlus;

6) demonstratsioonklass.

**§ 112.** **Hobuslaste** **võistlustingimused**

(1) Hobuslaste võistlustingimustesei või vahet teha Eestis registreeritud või sealt pärit hobuslasel ja teises Euroopa Liidu liikmesriigis registreeritud või sealt pärit hobuslasel.

(2) Käesoleva paragrahvi lõiget 1 ei kohaldata järgmistele hobuslaste võistlustele või üritustele:

1) tõuraamatusse kantud hobuslastele tõu parandamiseks korraldatav võistlus;

2) hobuslaste valimiseks korraldatav piirkondlik võistlus;

3) ajalooline või traditsiooniline üritus.

**§ 113. Teavitamine hobuslaste võistlustest**

(1) Korraldaja teavitab hiljemalt 15. detsembriks Põllumajandus- ja Toiduametit järgmisel aastal kavandatavatest käesoleva seaduse § 112 lõikes 2 nimetatud võistlustest ja üritustest, mille võistlustingimustes tehakse vahet Eestis registreeritud või sealt pärit hobuslasel ja teises Euroopa Liidu liikmesriigis registreeritud või sealt pärit hobuslasel, edastades järgmise teabe:

1) käesoleva seaduse § 112 lõikes 2 nimetatud võistluse või ürituse liik;

2) võistluse või ürituse toimumise aeg ja koht;

3) võistlustingimused, milles tehakse vahet Eestis registreeritud või sealt pärit hobuslasel ja teises Euroopa Liidu liikmesriigis registreeritud või sealt pärit hobuslasel, lisades vahetegemise vajaduse kohta põhjenduse.

(2) Nõukogu direktiivi 90/428/EMÜ võistlushobustega kauplemise ja võistlustel osalemise tingimuste kohta (EÜT L 224, 18.08.1990, lk 60–61) artikli 4 lõikes 2 nimetatud andmete kogumise eest vastutab ning nendest teavitab Euroopa Komisjoni ja teisi Euroopa Liidu liikmesriike Põllumajandus- ja Toiduamet.“;

**2)** seadust täiendatakse normitehnilise märkusega järgmises sõnastuses:

„**1** Nõukogu direktiiv 90/428/EMÜ võistlushobustega kauplemise ja võistlustel osalemise tingimuste kohta (EÜT L 224, 18.08.1990, lk 60–61), muudetud direktiiviga 2008/73/EÜ (ELT L 219, 14.08.2008, lk 40‒54)“.

Lauri Hussar

Riigikogu esimees

Tallinn, ….. ……. 2024. a

Algatab Vabariigi Valitsus … …..2024. a

(allkirjastatud digitaalselt)

Vabariigi Valitsuse nimel